DA: ‘Regering se inperkingsmag moet vanjaar gestuit word’Die DA sê hy neem kennis van Human Rights Watch (HRW) se kritiek op die manier waarop die Suid-Afrikaanse regering die Covid-19-pandemie hanteer. In ŉ verslag wat Woensdag bekend gemaak is, het HRW die regering se mishandeling van kwesbare groepe, die uitgerekte sluiting van skole en die onderbreking van die Nasionale Skoolvoedingsprogram tydens die afsonderingstydperk, uitgewys. “By die lys van menseregteskendings sou die DA die gebruik van buitensporige geweld, insluitend die moord op Collins Khoza, en irrasionele beperkings op ondernemings en werk byvoeg wat dit moeilik maak vir mense om kos op die tafel te sit,” sê Cilliers Brink, die DA se woordvoerder oor samewerkende regering en tradisionele sake. “Die ANC sal ná Covid-19 vir drie dinge onthou word: Een van die langste en ergste afsonderingstydperke ter wêreld, die diefstal van ramphulpfondse en die versuim om staatshulpbronne te gebruik om die entstof vroeg te bekom en wyd te versprei.” Die DA sê die regering se inperkingsmag moet vanjaar gestuit moet word. “Die gesondheid en welstand van gewone Suid-Afrikaners mag nooit weer afhang van die giere en genade van ŉ korrupte en onbevoegde regerende party nie.” Die DA betwis reeds die grondwetlikheid van art. 27 van die Wet op Rampbestuur, maar die kwessie behoort ook voor die parlement te dien, sê Brink. Afhangend van die verloop en uitslag van die hofsaak sal die DA vanjaar konsepwetgewing voorberei om die Rampbestuurswet te wysig om ŉ toekomstige inperking onder parlementêre beheer te plaas.